Il-Kummissjoni Ewropea - Skeda informattiva Mistoqsijiet u Tweġibiet: Finanzjament futur tal-UE għall-Fruntieri u l- Migrazzjoni Brussell, it-12ta' gunju 2018 Bil-lezzjonijiet meħuda mill-passat, u bl-għarfien li l-ġestjoni tal-migrazzjoni u tal-fruntieri se tibqa' ta' sfida fil-futur, il-Kummissjoni tipproponi li ssaħħaħ b'mod sinifikanti l-finanzjament għall- migrazzjoni u l-ġestjoni tal-fruntieri taħt il-baġit tal-UE li jmiss mill-2021 sal-2027. Livell bla preċedent ta' finanzjament se jitwassal permezz ta' żewġ fondi primarji: Il-Fond għall-Ażil u l-Migrazzjoni (l-AMF, li bħalissa huwa l-AMIF) se jkun trasformat u msaħħaħ. L-istrument attwali tal-Fruntieri u tal-Viża permezz tal-Fond għas-Sigurtà Interna se jkun inkorporat f'fond ġdid, il-Fond għall-Ġestjoni Integrata tal-Fruntieri (IBMF - Integrated Border Management Fund). Dan il-fond il-ġdid se jinkludi wkoll strument ieħor ġdid: Strument għat-Tagħmir tal-Kontroll Doganali. B'kollox, EUR 34.9 biljun se jkunu disponibbli matul il-perjodu ta' 7 snin li jmiss, minn madwar EUR 13-il biljun fil-perjodu finanzjarju kurrenti: Qed tiġi proposta żieda ta' 51 % tal-baġit għall-politika tal-migrazzjoni mis-EUR 6.9 biljun attwali għal EUR 10.4 biljun. Qed tiġi proposta żieda ta' erba' darbiet għall-finanzjament tal-ġestjoni tal-fruntieri fil-Fond għall-Ġestjoni Integrata tal-Fruntieri (IBMF) mill-EUR 2.7 biljun attwali (2014-2020) sa EUR 9.3 biljun (+241 %). Barra minn hekk, il-Kummissjoni pproponiet li talloka aktar minn EUR 12-il biljun lill-Aġenzija għall- Gwardja Ewropea tal-Fruntiera u tal-Kosta u l-EU-LISA, u kważi EUR 900 miljun lill-Aġenzija tal- Unjoni Ewropea għall-Ażil (bħalissa EASO), li għandhom ikunu ppreżentati aktar tard. Il-Fond għall-Ġestjoni Integrata tal-Fruntieri (IBMF) Għaliex inħoloq fond separat ġdid għall-ġestjoni tal-fruntieri? Skont il-Baġit kurrenti tal-UE, il-ġestjoni tal-fruntieri kienet taqa' taħt il-kappa tal-Fond għas-Sigurtà Interna (FSI) li hija maqsuma fil-FSI-Fruntieri u l-FSI-Pulizija. Il-ħolqien ta' fond iddedikat għall-ġestjoni tal-fruntieri fil-kuntest tal-Qafas Finanzjarju Pluriennali huwa riflessjoni tal-fatt li kemm il-ġestjoni tal-fruntieri kif ukoll is-sigurtà interna saru dejjem aktar prijoritajiet urġenti — b'kull waħda jixirqilha strumenti finanzjarji dedikati u aktar immirati. Il-protezzjoni effettiva tal-fruntieri esterni tal-UE hija kruċjali biex il-migrazzjoni tkun ġestita u tkun żgurata s-sigurtà interna. Fruntieri esterni sodi huma wkoll dak li jippermetti li l-UE żżomm Żona ta' Schengen mingħajr kontrolli fil-fruntieri interni. Il-Fond ta' Ġestjoni Integrata tal-Fruntieri jinkludi l-IStrument tal-Ġestjoni tal-Fruntieri u l-Viża u se jinkludi wkoll strument ġdid: l-Istrument għat-Tagħmir tal-Kontroll Doganali, b'rikonoxximent tar- rwol li jaqdu l-awtoritajiet doganali fil-protezzjoni tal-fruntieri kollha tagħna (tal-baħar, tal-ajru, fuq l-art u għaċ-ċentri postali), filwaqt li jiffaċilitaw il-kummerċ u jipproteġu liċ-ċittadini minn oġġetti perikolużi u foloz. X'inhuma l-prijoritajiet tal-Fond il-ġdid ta' Ġestjoni Integrata tal-Fruntieri? Matul dawn l-aħħar ftit snin, ġew introdotti għadd ta' miżuri biex jindirizzaw l-isfidi immedjati u jwittu l-pedamenti importanti kollha meħtieġa biex jiġu żgurati fruntieri b'saħħithom. Il-Fond il-ġdid se jappoġġa dawn l-isforzi li għaddejjin u jżid aktar is-sostenn għas-sigurtà fuq il- fruntieri esterni tagħna, billi jiffoka fuq: aktar appoġġ lill-Istati Membri biex jiżguraw is-sigurtà tal-fruntieri esterni tal-UE; aktar uniformità fil-kontrolli doganali; l-iżgurar li sistemi tal-IT fuq skala kbira użati għall-ġestjoni tal-fruntieri huma robusti u jistgħu jiffunzjonaw mingħajr xkiel ma' xulxin u ma' sistemi nazzjonali; jiġi żgurat li l-politika komuni dwar il-viżi tal-UE tadatta għat-tħassib dwar is-sigurtà li qed jevolvi, l-isfidi marbuta mal-migrazzjoni u l-opportunitajiet il-ġodda offruti minn żviluppi teknoloġiċi. Kif se jiġu allokati l-fondi? It-total ta' EUR 9.3 biljun taħt il-Fond għall-Ġestjoni Integrata tal-Fruntieri huwa maqsuma bejn: EUR 4.8 biljun f'finanzjament għal terminu ta' żmien twil sabiex jappoġġaw miżuri ta' ġestjoni tal-fruntieri u l-politika dwar il-viża tal-Istati Membri (dan jinkludi l-allokazzjoni ta' finanzjament inizjali tal-Istati Membri (50 %, EUR 4 biljun) u aġġustament ta' nofs it-terminu biex jieħdu in konsiderazzjoni pressjonijiet ġodda jew addizzjonali (10 %, EUR 0.8 biljun); EUR 3.2 biljun għal "faċilità tematika" ddedikata għal appoġġ immirat lill-Istati Membri, kif ukoll proġetti fil-livell tal-UE u sabiex jiġu indirizzati ħtiġijiet urġenti (40 %) li se jiġu allokati matul il-perjodu ta' finanzjament; EUR 1.3 biljun għall-Istrument għat-Tagħmir ta' Kontroll Doganali. Il-fondi allokati lill-Istati Membri se jirriflettu sew il-ħtiġijiet tal-Istat Membru. Fil-bidu tal-perjodu ta' programmazzjoni, kull Stat Membru għandu jirċievi ammont fiss ta' EUR 5 miljun, bil-bqija mqassma abbażi tal-ammont ta' xogħol, tal-pressjoni u tal-livell tat-theddida fil-fruntieri esterni tal-art (30 %), fil-fruntieri esterni tal-baħar (35 %), fl-ajruporti (20 %) u fl-uffiċċji konsulari (15 %). Barra minn hekk, EUR 157.2 miljun mill-EUR 4.8 biljun għall-Istati Membri se jkunu riżervati għall- Iskema Speċjali ta' Tranżitu li tappoġġa lil-Litwanja. Kif se tagħmel il-kalkoli għall-allokazzjonijiet nazzjonali fl-Istrument ta' Ġestjoni tal- Fruntieri u l-Viża? Għaliex tista' ma tipprovdix analiżi sħiħa skont l-Istat Membru issa? Kull Stat Membru għandu jirċievi ammont fiss ta' EUR 5 miljun fil-bidu tal-perjodu ta' finanzjament. Lil hinn minn dan, l-allokazzjonijiet individwali tagħhom se jkunu bbażati fuq valutazzjoni ta' fejn il- fondi huma l-aktar meħtieġa. Din il-valutazzjoni se tkun ripetuta f'nofs it-terminu. Għal kull Stat Membru, dan se jikkunsidra: Id-durata u l-ammont ta' xogħol (abbażi tal-għadd ta' qsim u l-għadd ta' entrati miċħudin) f'kull sezzjoni ta' fruntieri esterni fuq l-art u fuq il-baħar tal-UE li jimmaniġġaw, u billi jitqies il-livell tat-theddida (ibbażata fuq valutazzjoni tal-vulnerabbiltà mill-Gwardja Ewropea tal-Fruntiera u tal-Kosta); L-ammont ta' xogħol (ibbażat fuq l-għadd ta' qsim u l-għadd ta' entrati miċħudin) fl-ajruporti f'dak il-pajjiż; L-għadd u l-ammont ta' xogħol (ibbażat fuq l-għadd ta' applikazzjonijiet għall-viża) fl-uffiċċji konsulari ta' dak il-pajjiż; Il-kalkoli se jkunu bbażati fuq data statistika miġbura mill-Eurostat, mill-Aġenzija Ewropea għall- Gwardja tal-Fruntiera u tal-Kosta u mill-Istati Mermbri li tmur lura tliet snin (36 xahar) qabel ma jibda japplika l-baġit il-ġdid. Barra minn hekk, matul il-perjodu kollu ta' programmazzjoni l-Istati Membri se jirċievu finanzjament immirat addizzjonali għall-prijoritajiet tematiċi jew b'reazzjoni għall-ħtiġijiet urġenti, oltre l- allokazzjonijiet tagħhom u f'konformità mal-kalkoli msemmija hawn fuq. Dan il-finanzjament se jiġi mill-" faċilità tematika". Minħabba li l-baġit fuq terminu twil li jmiss se jkopri l-perjodu mill-2021 'l quddiem, mhux possibbli li llum nbassru x'se joħroġ mid-data futura. Analiżi bbażata fuq id-data tal-lum tipprovdi stampa distorta u ma tirriflettix x'se jkunu l-allokazzjonijiet reali. Din iż-żieda fil-baġit se tiffinanzja wkoll it-tisħiħ tal-Aġenziji għall-ġestjoni tal-fruntiera tal- UE? Iva, se tagħmel dan. Flimkien mad-EUR9.3 biljun fil-Fond għall-Ġestjoni Integrata tal-Fruntieri, u li għandhom ikunu ppreżentati separatament, aktar minn EUR 12-il biljun se jkunu ddedikati biex tissaħħaħ ulterjorment l-Aġenzija Ewropea tal-Gwardja tal-Fruntiera u tal-Kosta - inkluż il- finanzjament ta' korp permanenti ġdid ta' madwar 10,000 gwardja tal-fruntiera - kif ukoll finanzjament għal EU-LISA (l-Aġenzija Ewropea għat-Tmexxija Operattiva tas-Sistemi tal-IT Fuq Skala Kbira fl-Ispazju ta' Libertà, Sigurtà u Ġustizzja). Il-Kummissjoni issa se tiffinanzja wkoll il-bini ta' ċnut? Ix-xogħol tal-Kummissjoni għandu l-għan li jiżgura kontroll xieraq tal-fruntieri, mhux li jagħlaqhom. Il-Kummissjoni qatt ma ffinanzjat ċnut u mhux se tagħmel dan lanqas taħt il-baġit tal- UE l-ġdid. It-twettiq ta' verifiki sistematiċi mandatorji fuq il-fruntieri esterni se jkun appoġġat mill- fond? Mis-7 ta' April 2017, l-Istati Membri huma obbligati jwettqu verifiki sistematiċi mal-bażijiet tad-data rilevanti dwar ċittadini tal-UE li jkunu qed jaqsmu l-fruntieri esterni, flimkien mal-verifiki sistematiċi li diġà qed isiru fuq iċ-ċittadini kollha ta' pajjiżi terzi li jidħlu fiż-Żona Schengen. Bil-Fond il-ġdid għall-Ġestjoni Integrata tal-Fruntieri (l-istrument għall-ġestjoni tal-fruntieri u l- viża), l-Istati Membri se jingħataw appoġġ addizzjonali biex jissodisfaw dawn l-obbligi. Dan jinkludi appoġġ għall-infrastruttura, tagħmir (pereżempju skanner tad-dokumenti) u sistemi tal- IT għall-kontroll fuq il-fruntiera, iżda jappoġġa wkoll it-taħriġ tal-gwardja tal-fruntiera u għall- azzjonijiet immirati biex itejbu l-kooperazzjoni bejn l-aġenziji. L-Istati Membri se jkunu wkoll jistgħu jkopru l-ispejjeż tal-persunal u l-ispejjeż tal-operat għall-verifiki sistematiċi mandatorji fuq il- fruntieri esterni. L-Istrument il-ġdid tal-Viża, kif se jappoġġa l-iżvilupp tal-politika komuni dwar il-viżi? Il-fond il-ġdid se jgħin biex tkun immodernizzata l-politika komuni dwar il-viżi. Il-finanzjament se jkun notevolment essenzjali biex itejjeb l-effiċjenza tal-ipproċessar tal-viża, pereżempju biex jinkixfu u jkunu vvalutati riski ta' sigurtà u migrazzjoni irregolari, u kif ukoll biex ikunu ffaċilitati l-proċeduri tal-viża għall-vjaġġaturi leġittimi. Fl-2018, il-Kummissjoni ppreżentat żewġ proposti għal emenda mmirata tal-Kodiċi dwar il-Viżi għal reviżjoni tal-qafas legali tas-Sistema ta' Informazzjoni tal-Viża (VIS - Visa Information System). L- Implimentazzjoni ta' wħud mill-miżuri proposti se tkun teħtieġ appoġġ finanzjarju. Pereżempju, l- aġġornament tal-VIS għall-użu tagħha flimkien ma' sistemi oħra ta' informazzjoni tal-Unjoni, kif ukoll għall-kooperazzjoni mtejba bejn l-awtoritajiet tal-Istati Membri fit-trattament ta' applikazzjonijiet għall-viża. Barra minn hekk, il-fond se jservi wkoll biex ikomplu jkunu vvalutati l-prospetti ta' diġitalizzazzjoni tal-ipproċessar tal-viża. Fuq terminu ta' żmien medju għal twil, huwa se jkun essenzjali għal implimentazzjoni ta' proċeduri elettroniċi tal-viża rapidi, siguri u li jiffavorixxu lill-klijent għall- benefiċċju kemm tal-applikanti għall-viża kif ukoll tal-konsulati. Għaliex tingħata daqshekk importanza għall-kontrolli doganali? L-Unjoni Doganali hi unika fid-dinja. Din hija pedament tal-Unjoni Ewropea u hija essenzjali għall- funzjonament tajjeb tas-Suq Uniku. Mal-fruntieri ta' barra, kull Stat Membru japplika l-istess regoli għall-protezzjoni u għad-dħul, u għalhekk malli jkollhom l-approvazzjoni tad-Dwana fi Stat Membru wieħed, l-oġġetti jkunu jistgħu jiċċaqalqu b'mod ħieles fl-Unjoni kollha. L-amministrazzjonijiet doganali tal-UE jeħtieġ li jaħdmu mill-qrib biex jiffaċilitaw il-kummerċ u jipproteġu s-saħħa u s- sikurezza taċ-ċittadini kollha tal-UE. L-UE hi waħda mill-akbar blokok tal-kummerċ fid-dinja. Fl-2015, l-UE kienet responsabbli għal kważi 15% tal-kummerċ dinji f'oġġetti li jiswew EUR 3.5 triljun. Biex dan il-volum tal-kummerċ internazzjonali jitmexxa hemm bżonn li jiġu ġestiti miljuni ta' dikjarazzjonijiet doganali kull sena b'mod mgħaġġel u effiċjenti. Iżda d-dwana qiegħda hemm ukoll biex tipproteġi. Hija għandha rwol importanti fil-ġlieda kontra t-terroriżmu billi tagħmel kontrolli għat-traffikar illegali tal-armi tan-nar u l-kummerċ illegali ta' xogħlijiet tal-arti u ta' beni kulturali. Hija tipproteġi lill-konsumaturi kontra oġġetti li huma ta' riskju għas-saħħa u s-sigurtà. Pereżempju, fl-2014, fl-UE ġew ikkonfiskati 454.2 tunnellata droga, 35 miljun oġġett iffalsifikat u 3.2 biljun sigarett. Kontrolli xierqa jeħtieġu informazzjoni rapida, ta' kwalità għolja u aġġornata u koordinazzjoni b'saħħitha fost l-amministrazzjonijiet doganali tal-Istati Membri tagħna. X'inhu kopert mill-Istrument il-ġdid għat-Tagħmir Doganali? L-istrument il-ġdid għat-Tagħmir Doganali jimmira li jgħin lill-Istati Membri jwettqu kontrolli doganali billi jiffinanzja t-tagħmir meħtieġ. Strument ġdid b'valur ta' EUR 1.3 biljun qed jiġi maħluq biex jippermetti x-xiri, il-manutenzjoni u s-sostituzzjoni ta' tagħmir doganali innovattiv, peress li la l-programm Doganali u lanqas għodod ta' finanzjament eżistenti oħra ma huma disponibbli għal dan l-iskop. Dan l-istrument ta' finanzjament se jkopri tagħmir doganali għall-erba' tipi ta' fruntieri tal-art, tal- baħar, tal-ajru u dak postali, b'task force magħmula minn Stati Membri parteċipanti volontarji li jissorveljaw u jivvalutaw il-ħtiġijiet ta' tagħmir għal kull tip ta' fruntiera. Il-finanzjament se jkun disponibbli għall-Istati Membri kollha. Diġà sar xogħol mit-Tim ta' Esperti Doganali tal-Fruntieri tal- Art tal-Lvant u x-Xlokk tal-Ewropa (CELBET - Customs Eastern and Southern Eastern European Land Border Expert Team) li jgħaqqad flimkien il-11-il Stat Membru responsabbli mill-fruntieri fuq l-art tal-UE. CELBET se jkompli l-attivitajiet tiegħu. Għal tipi oħra ta' fruntieri, ix-xogħol issa jista' jibda biex il-bżonnijiet tal-Istati Membri jistgħu jiġu vvalutati u l-fondi allokati malli l-istrument għat- tagħmir doganali jidħol fis-seħħ fl-2021. X'tip ta' tagħmir jista' jinxtara permezz tal-istrument il-ġdid? L-istrument għandu l-għan li jiffinanzja tagħmir li mhux intrużiv iżda li jippermetti kontrolli doganali li għandhom jitwettqu b'mod effiċjenti u effikaċi. Tagħmir possibbli li l-Istati Membri jistgħu jixtru, jagħmlu l-manutenzjoni tiegħu jew itejbu jinkludi scanners, sistemi awtomatizzati ta' detezzjoni tal- pjanċi tal-karozzi, timijiet ta' klieb tat-tfittxija u laboratorji mobbli għal analiżi tal-kampjuni. Il- ħtiġijiet tat-tagħmir iridu jiġu determinati permezz tal-Programm doganali li jimxi id f'id mal- Istrument il-ġdid għat-Tagħmir Doganali mħabbar illum. It-tagħmir doganali disponibbli taħt dan il- fond jista' jintuża wkoll għal kontrolli oħra ta' konformità bħalma huma d-dispożizzjonijiet dwar il- viża u tal-pulizija fejn applikabbli, biex b'hekk ikun massimizzat l-impatt tagħhom. L-istrument jagħti prijorità lil finanzjament għal tagħmir bi kriterji speċifiċi ta' eliġibbiltà. It-tagħmir se jkun eliġibbli għal xiri taħt ir-regoli l-ġodda, biss, jekk ikun marbut ma' mill-inqas waħda minn dawn is-sitta li ġejjin: spezzjoni mhux intrużiva; indikazzjoni ta' oġġetti moħbija fuq il-bnedmin; detezzjoni tar-radjazzjoni u identifikazzjoni tan-nuklidi; analiżi tal-kampjuni fil-laboratorju; teħid ta' kampjuni u l-analiżi fuq il-post ta' kampjuni; u tfittxija bl-idejn. Din il-lista tista' tiġi rieżaminata kif meħtieġ. L-istrument se jappoġġa wkoll ix-xiri jew it-titjib ta' tagħmir ta' kontroll doganali għall- ittestjar ta' biċċiet ġodda jew kundizzjonijiet ġodda fuq il-post qabel ma l-Istati Membri jibdew fuq skala kbira ta' xiri ta' tagħmir ġdid. Fond għall-Ażil u l-Migrazzjoni (AMF) X'inhuma l-prijoritajiet tal-Fond għall-Ażil u l-Migrazzjoni? Matul dawn l-aħħar 20 sena, l-Unjoni Ewropea implimentat xi wħud mill-ogħla standards komuni ta' ażil fid-dinja. U f'dawn l-aħħar tliet snin, il-politika Ewropea dwar il-migrazzjoni avvanzat b'passi ta' ġgant bl-Aġenda Ewropea dwar il-Migrazzjoni proposta mill-Kummissjoni ta' Juncker f'Mejju tal- 2015. B'mod progressiv, qiegħed jinħoloq approċċ aktar unit biex tkun trattata l-migrazzjoni. Il-Fond il-ġdid se jappoġġa dawn l-isforzi li għaddejjin u jżid aktar is-sostenn għall-ġestjoni tal- migrazzjoni, billi jiffoka fuq: Aktar appoġġ lil dawk l-Istati Membri li huma l-aktar taħt pressjoni migratorja; Aktar appoġġ għal migrazzjoni legali u l-integrazzjoni bikrija ta' ċittadini mhux tal-UE li jissoġġornaw legalment. Il-ġlieda kontra l-migrazzjoni irregolari, iż-żieda fir-ripatrijazzjoni effettiva ta' dawk il-persuna li ma għandhom l-ebda dritt li jissoġġornaw u kooperazzjoni dwar ir-riammissjoni ma' pajjiżi terzi; Ll-armar tal-Unjoni b'mezzi aktar rapidi u aktar flessibbli biex tirreaġixxi għall-kriżijiet. Kif se jiġu allokati l-flus taħt l-AMF bejn l-Istati Membri? Il-Kummissjoni pproponiet li tiddedika EUR 10.4 biljun għall-Fond imġedded għall-Ażil u l- Migrazzjoni (AMF). EUR 4.2 biljun (40 %) ta' dan se jkunu allokati matul il-perjodu ta' finanzjament biex ikun żgurat appoġġ immirat għall-proġetti tal-Istati Membri b'valur miżjud Ewropew reali bħar-risistemazzjoni jew biex iwieġbu għal ħtiġijiet urġenti u l-allokazzjoni ta' finanzjament ta' emerġenza lill-Istati Membri meta u fejn ikunu jeħtiġuha Il-Fond se tiddedika EUR 6.3 biljun (60 %) għal finanzjament fit-tul biex jappoġġa lill-Istati Membri fil-ġestjoni tal-migrazzjoni. Dan jinkludi l-allokazzjoni ta' finanzjament inizjali lill-Istati Membri (50 % tal-fond kollu, EUR 5.2 biljun) u aġġustament f'nofs it-terminu biex jikkunsidra użi ġodda jew pressjonijiet addizzjonali (10 %, EUR 1.1 biljun); Kull Stat Membru għandu jirċievi ammont fiss ta' EUR 5 miljun, bil-bqija mqassma abbażi tal- pressjoni migratorja u tal-ħtiġijiet tal-Istati Membri fil-qasam tal-ażil (30%), tal-integrazzjoni u l- migrazzjoni legali (30%) u tal-ġlieda kontra l-migrazzjoni irregolari u tar-ripatrijazzjoni (40%). Kif se tagħmel il-kalkoli għall-allokazzjonijiet nazzjonali? Għaliex tista' ma tipprovdix analiżi sħiħa skont l-Istat Membru issa? Il-fondi allokati lill-Istati Membri se jirriflettu sew il-ħtiġijiet tal-Istat Membru. Fil-bidu tal-perjodu ta' programmazzjoni, kull Stat Membru se jirċievi somma fissa ta' EUR 5 miljun. Lil hinn minn dan, l- allokazzjonijiet individwali tagħhom se jkunu bbażati fuq valutazzjoni ta' fejn il-fondi huma l-aktar meħtieġa. Il-bqija se jitqassam skont il-pressjoni migratorja u l-ħtiġijiet tal-Istati Membri fil-qasam tal-ażil. Għal kull Stat Membru, dan se jikkunsidra: L-ażil (ponderat 30 %): l-għadd ta' benefiċjarji ta' protezzjoni internazzjonali rikonoxxuti (30 %), applikanti għall-ażil (60 %), u persuni risistemati (10 %); Il-migrazzjoni legali u l-integrazzjoni (ponderat 30 %): l-għadd ta' residenti legali li mhumiex ċittadini tal-UE (40 %), u l-għadd ta' persuni li mhumiex ċittadini tal-UE li jkunu kisbu l-ewwel permess ta' residenza (ħaddiema staġjonali, studenti u riċerkaturi ma jaqgħux f'din il-kategorija); Ripatrijazzjoni (ponderat 40 %): l-għadd ta' persuni li mhumiex ċittadini tal-UE li madankollu jissoġġornaw b'mod irregolari li nħarġitilhom deċiżjoni ta' ritorn (50 %), u l-għadd ta' ripatrijazzjonijiet imwettqa b'mod effettiv (50 %). Il-kalkoli se jkunu bbażati fuq data statistika miġbura mill-Eurostat għall-Gwardja tal-Fruntiera u tal- Kosta li tmur lura tliet snin kalendarji qabel l-applikazzjoni tal-baġit il-ġdid. Minħabba li l-baġit fuq terminu twil li jmiss se jkopri l-perjodu mill-2021 'il quddiem, mhu possibbli li llum nbassru x'se joħroġ mid-data futura. Analiżi bbażata fuq id-data tal-lum tipprovdi stampa distorta u ma tirriflettix x'se jkunu l-allokazzjonijiet reali. X'miżuri ttieħdu bil-fondi kurrenti biex ikunu appoġġati l-Istati Membri matul il-kriżi tal- migrazzjoni? Kumplessivament, il-Fond kurrenti għall-Ażil, il-Migrazzjoni u l-Integrazzjoni (AMIF) b'mod effettiv u b'suċċess appoġġa r-rispons komuni tal-Unjoni għall-isfidi akbar tal-migrazzjoni u tas-sigurtà, filwaqt li pprovda wkoll sinjal ta' solidarjetà lejn l-Istati Membri li jinsabu fuq quddiem nett. Min-naħa l- oħra, b'reazzjoni għall-kriżi tal-migrazzjoni, sfidi akbar għas-sigurtà u ambjent politiku li jevolvi b'mod kostanti, il-Kummissjoni kellha tuża għadd ta' arranġamenti ta' finanzjament ad hoc biex tappoġġa rispons komuni u suffiċjenti tal-UE, b'mod partikolari bir-riżervi ta' flessibbiltà u bil- mekkaniżmi maħluqa meta l-flussi migratorji kienu stabbli. Iż-żidiet baġitarji sa nofs it-terminu tal-perjodu ta' finanzjament kurrenti 2014–2020 juru b'mod ċar li l-mezzi baġitarji kienu laħqu l-limiti tagħhom. Il-Fond għall-Ażil, il-Migrazzjoni u l-Integrazzjoni kien aktar minn irdoppjat (+ 123 %), il-finanzjament għall-aġenziji deċentralizzati kważi rdoppja (+ 86 %), u l-Għajnuna ta' Emerġenza żdiedet bi kważi 500 %. Minbarra l-istrumenti ta' finanzjament tal-UE, li wħud minnhom kienu jeħtieġu li jiġu modifikati għall-użu fl-Unjoni (b'mod partikolari l-Istrument ta' Appoġġ ta' Emerġenza), l-Unjoni kellha tistabbilixxi soluzzjonijiet ta' finanzjament innovattivi bħal Fondi Fiduċjarji biex jattiraw finanzjament lil hinn mil-limiti tal-qafas finanzjarju. L-esperjenza fil-qafas finanzjarju kurrenti tindika bżonn ċar li hemm bżonn li jiżdied b'mod sinifikanti l-ammonti ta' finanzjament u ta' flessibbiltà addizzjonali, sabiex tiġi żgurata ġestjoni baġitarja soda u prevedibbli. X'sar mill-"I" għal integrazzjoni fil-fond preċedenti? Il-Kummissjoni qed tipproponi li tagħti spinta ġdida lill-appoġġ għal politiki ta' integrazzjoni taħt il- baġit fit-tul li jmiss, billi tgħaqqad is-setgħa ta' diversi strumenti ta' finanzjament. Bil-Fond għall-Ażil u l-Migrazzjoni, l-appoġġ għall-integrazzjoni se jiffoka fuq miżuri ta' integrazzjoni bikrija u jimmira li jiffaċilita l-ewwel passi prinċipali għall-integrazzjoni, bħal korsijiet tal-lingwa, iżda wkoll il-bini tal-kapaċità għall-awtoritajiet responsabbli għall-politika ta' integrazzjoni, ċentri ta' informazzjoni one-stop għal migranti li jissoġġornaw legalment li jkunu għadhom kif waslu u skambji bejn il-migrantili jissoġġornaw legalment li waslu reċentement u membri tal-komunità ospitanti. L-integrazzjoni fit-tul se tkun appoġġata mill-fondi ta' koeżjoni tal-UE, b'mod partikolari l-Fond Soċjali Ewropew + u l-Fond Ewropew futur għall-Iżvilupp Reġjonali. Miżuri ta' integrazzjoni fit-tul bħal dawn jinkludu pereżempju miżuri ta' appoġġ strutturali bħal taħriġ vokazzjonali, edukazzjoni u abitazzjoni. Se jkun hemm finanzjament għar-risistemazzjoni? Bħal fil-każ tal-iskemi ta' risistemazzjoni fil-livell tal-UE li għaddejjin bħalissa, il-Kummissjoni qed tipproponi li l-Istati Membri jirċievu EUR 10,000 għal kull persuna risistemata. Kif se jkunu appoġġati l-politiki ta' ripatrijazzjoni? Ripatrijazzjoni effettiva hija element essenzjali f'politika dwar il-migrazzjoni ġusta, umana, iżda aktar importanti minn hekk — sostenibbli. Il-Fond se jikkontribwixxi għall-ġlieda kontra l-migrazzjoni irregolari, biex b'hekk jiżgura s-sostenibilità tar-ripatrijazzjoni u r-riammissjoni effettiva f'pajjiżi terzi. Bħalma jsir fil-politiki kollha tal-UE, dan se jseħħ b'rispett sħiħ għad-drittijiet fundamentali u d-dinjità tal-persuni rimpatrijati. Miżuri appoġġati se jinkludu t-twettiq ta' ripatrijazzjoni; it-titjib tal-infrastruttura ta' ripatrijazzjoni u tal-kapaċità ta' detenzjoni, il-kooperazzjoni msaħħa mal-pajjiżi ta' oriġini sabiex ikunu ffaċilitati u implimentati ftehimiet ta' riammissjoni u arranġamenti prattiċi, u appoġġ ta' riintegrazzjoni. Azzjonijiet imfassla biex jipprevjenu l-migrazzjoni irregolari fl-ewwel lok (bħal kampanji ta' informazzjoni, ġbir tad-data u intraċċar tal-flussi u r-rotot, eċċ.) se jkunu wkoll appoġġati mill-Fond. X'inhi l-konnessjoni mal-ġestjoni tal-migrazzjoni esterna? Id-dimensjonijiet interni u esterni tal-ġestjoni tal-migrazzjoni tal-UE huma interkonnessi. Il-Fond għall-Ażil u l-Migrazzjoni se jkun jista' jappoġġa, il-proġettazzjoni esterna tal-politiki interni tal- Unjoni. Fl-istess żmien, dan l-appoġġ se jiġi kkomplementat ħafna mill-fondi addizzjonali ddedikati taħt il- politika esterna tal-UE biex tkun indirizzata d-dimensjoni esterna tal-migrazzjoni, inklużi sforzi biex jiġu indirizzati l-kawżi bażiċi tal-migrazzjoni irregolari, jittejbu l-opportunitajiet fil-pajjiżi ta' oriġini, tissaħħaħ il-kooperazzjoni dwar ir-ripatrijazzjoni u r-riammissjoni u l-migrazzjoni legali settorjali separat (ara l-proposta settorjali separata li għandha tkun ippreżentata fil-jiem li ġejjien). Jistgħu l-awtoritajiet lokali u l-organizzazzjonijiet tas-soċjetà ċivili jibbenefikaw ukoll minn finanzjament taħt l-AMF? Il-Kummissjoni temmen li l-livelli lokali u reġjonali tal-gvern u s-soċjetà ċivili għandhom rwol kruċjali, b'mod partikolari fil-qasam tal-integrazzjoni, u għandhom jingħataw kemm jista' jkun appoġġ. Għal din ir-raġuni, waqt li fil-passat il-fondi kienu pprovduti lill-awtoritajiet nazzjonali biex ikopru 75 % tal-kostijiet ta' miżura (rata ta' kofinanzjament), fil-futur meta reġjuni, muniċipalitajiet u organizzazzjonijiet tas-soċjetà ċivili jkunu qed jimplimentaw il-miżura in kwistjoni, il-baġit tal-UE se jkopri 100 % tal-kostijiet. Għaliex fond tal-AMF jinkludi finanzjament għas-sistema l-ġdida ta' Dublin meta din għad ma ntlaħaqx qbil dwarha? Il-proposta tal-AMF diġà tinkludi appoġġ għat-trasferiment tal-applikanti għall-ażil taħt ir-riforma proposta tar-Regolament ta' Dublin. Il-finanzjament ikopri miżuri tal-ewwel akkoljenza u ta' assistenza bażika, appoġġ għall-integrazzjoni jekk l-applikant jirċievi status ta' protezzjoni, kif ukoll appoġġ għal dawk li jkun hemm bżonn li jkunu ripatrijati jekk ma jiksbux protezzjoni jew dritt li jissoġġornaw. Il-proposta tirrifletti r-Regolament ta' Dublin kif inhu f'dan l-istadju tan-negozjati, iżda se tiġi adattata biex tirrifletti l-eżitu finali ta' dawn in-negozjati. Kif se jkun żgurat il-monitoraġġ tal-fondi ta' migrazzjoni u tal-fruntieri? Il-Kummissjoni se timmonitorja l-implimentazzjoni tal-azzjonijiet b'ġestjoni diretta u indiretta. Għal fondi li fihom il-ġestjoni hija kondiviża bejn l-UE u l-Istati Membri, l-IStati Membri se jkunu primarjament responsabbli għall-monitoraġġ tal-proġetti ffinanzjati mill-UE. Awtoritajiet responsabbli għall-fondi tal-UE fl-Istati Membri li waqqfu sistemi ta' ġestjoni u kontroll li jikkonformaw mar- rekwiżiti tal-UE inkluż il-monitoraġġ. Azzjonijiet b'ġestjoni kondiviża huma mmonitorjati minn kull Stat Membru permezz ta' sistemi ta' ġestjoni u kontroll f'konformità mal-liġi tal-UE (ir-Regolament dwar Dispożizzjonijiet Komuni). Se jkun hemm enfasi ġdida fuq valutazzjoni regolari tal-indikaturi tal-prestazzjoni (l-Istati Membri se jibagħtu data għal kull programm sa sitt darbiet fis-sena). L-Istati Membri se jibagħtu wkoll rapport annwali dwar il-prestazzjoni, li għandu jipprovdi informazzjoni dwar il-progress fl-implimentazzjoni tal-programm u għall-ksib ta' stadji importanti u miri. Laqgħa ta' rieżami bejn il-Kummissjoni u kull Stat Membru se tkun organizzata kull sentejn biex tkun eżaminata l-prestazzjoni ta' kull programm. Fi tmiem il-perjodu, kull Stat Membru se jippreżenta r-rapport finali tal-prestazzjoni. Għal aktar informazzjoni Stqarrija għall-istampa Test legali u skedi informattivi dwar il-migrazzjoni u l-ġestjoni tal-fruntieri Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail
Extracted from Mistoqsijiet_u_Twe_ibiet__Finanzjament_futur_tal-UE_g_all-Fruntieri_u_l-Migrazzjoni.pdf